Gekaapte trok in Paarl teruggevindDie gekaapte vragmotor het allerlei elektroniese toerusting en huishoudelike toestelle vervoer. (Foto: Verskaf) Die Wes-Kaapse polisie het Maandagaand ŉ gekaapte vragmotor met ŉ vrag ter waarde van sowat R1 miljoen in die Paarl teruggevind. AO Joseph Swartbooi, polisiewoordvoerder, sê polisielede het die aand inligting ontvang dat ŉ vragmotor in Bishop Lavis gekaap is en vanaf die Strand in die rigting van die Paarl beweeg. “Die lede het die vragmotor opgespoor en agtervolg totdat dit in die Paarl stilgehou het. Hulle het op die vragmotorbestuurder en die bestuurder van ŉ Renault Sandero wat glo die vragmotor begelei het, toegeslaan. Die insittendes en die vrag is deur die beamptes deursoek,” sê Swartbooi. Die beamptes het bevind dat die vragmotor allerlei elektroniese toerusting en huishoudelike toestelle vervoer. Twee mans is gevolglik in hegtenis geneem en word steeds aangehou op aanklagte van die besit van ŉ gekaapte voertuig, asook die besit van vermoedelik gesteelde goedere. “Sodra die verdagtes amptelik aangekla word, sal hulle eersdaags in die Paarl-landdroshof op die genoemde aanklagte verskyn.” Die polisie se ondersoek duur voort.